Orbán Viktor személyesen vesz részt szeptember 11-én az Európai Parlament plenáris ülésén, melyen a Sargentini-jelentés vitáját tartják. A dokumentumról másnap szavaz a parlament Strasbourgban – írja a Magyar Idők. Azt, hogy a miniszterelnök személyesen vesz részt a vitán, később Havasi Bertalan, a miniszterelnök sajtófőnöke megerősítette az MTI-nek.

Judith Sargentini az Európai Zöld Párt képviselőjeként készítette el a magyar jogállamiságról szóló jelentését, amelyet júniusban fogadott el az Európai Parlament belügyi, állampolgári jogi és igazságügyi bizottsága (LIBE), 37 tag támogatásával és 19 ellenszavazattal.

A dokumentum felveti annak lehetőségét, hogy Magyarországtól megvonják a szavazati jogokat.

Erre a reális esély nagyjából a nullával egyenlő.

A jelentés szerint Magyarországon állítólag szűkülnek a szabadságjogok, a magyar álláspontot részletező levélnek ugyanakkor semmi hatása nem volt.

Orbán Viktor Budapesten beszélt a jelentésről, rámutatva, hogy a Soros-jelentésként felfogható dokumentumban nyomást akarnak gyakorolni hazánkra, hogy változtassa meg véleményét a migrációs kérdésben, ám ez nem fog sikerülni. A kvótarendszer azóta lekerült a napirendről, a magyar álláspont mellett több állam is felsorakozott.

Az európai uniós intézmények már sok esetben intéztek támadást Budapest ellen, Orbán pedig már többször is személyesen védte meg hazánkat. Legutóbb Brüsszelben a Magyarországgal szemben indított kötelezettségszegési eljárás vitája során a migrációs kvóták ügyében tartott előadást és válaszolt kérdésekre, egyenlő mércét követelve Magyarországnak.

Orbán Viktor 2013-ban a szintén a magyar jogállam miatt „aggódó” Tavares-jelentés idején is személyesen utazott Strasbourgba, az akkori vita során a miniszterelnök visszautasította, hogy az Európai Parlament gyámság alá vegye Magyarországot.